Virallinen lehti nro C 151 , 19/06/1995 s. 0377



B4-0733, 0734, 0735, 0736, 0738 ja 0739/95 Päätöslauselma Lähi-idän rauhanprosessista ja vaaleista miehitetyillä alueilla Euroopan parlamentti, joka - ottaa huomioon antamansa päätöslauselmat Lähi-idän tilanteesta ja Euroopan unionin roolista rauhanprosessissa, A. toistaa sitoutumisensa Lähi-idän rauhanprosessiin ja vakaan päätöksensä myötävaikuttaa mahdollisimman paljon sen edistymiseen, B. muistuttaa, että Euroopan unioni tähtää Euroopan ja Välimeren alueen välisen kumppanuuden kehittämiseen, johon toivotaan sekä Israelin että Palestiinan kansallisten viranomaisten osallistuvan, C. kiittää kaikkia niitä, jotka ovat valinneet rauhan tien Lähi-idässä, ja toivoo voivansa antaa heille kaiken tarvittavan tuen prosessin viemiseksi menestyksekkäästi loppuun, 1. Korostaa tarvetta panna 13. syyskuuta 1993 annettu periaatejulistus kiireellisesti täytäntöön todellisina, näkyvinä tekoina; 2. Pitää tässä yhteydessä välttämättömänä vaalien kiireellistä järjestämistä miehitetyillä alueilla, erityisesti Gazan ja Jerikon alueilla 4. toukokuuta 1994 tehtyjen Kairon sopimusten ehtojen mukaisesti; 3. Korostaa, että vapaiden ja oikeudenmukaisten vaalien pitäminen antaa täten valituille Palestiinan viranomaisille demokraattisen oikeutuksen, joka on välttämätön tekijä jännitteiden lieventämiseksi ja auttaa siten varmistamaan, että kaikki tehdyt sopimukset pannaan menestyksekkäästi täytäntöön; 4. Pitää myönteisenä apua, jonka unioni on jo myöntänyt Palestiinan viranomaisille vaalien valmisteluvaiheessa, ja pyytää unionia vastaamaan myönteisesti pyyntöön tarkkailijoiden lähettämiseksi paikalle valvomaan vaaleja ja samalla jatkamaan vaalien pitämisen varmistamiseksi annetun avun lähettämistä erityisesti Euroopan demokratian edistämiskeskuksen kautta talousarvion B7-522 kohdassa määrätyistä varoista; 5. Korostaa, että rauhanprosessin menestyksekkään loppuunviemisen varmistamiseksi miehitettyjen alueiden vaalien tukemisen lisäksi unionin apu työpaikkojen luomiseksi ja sen varmistamiseksi, että Palestiinan hallinnon riippuvuus Israelista vähenee, on edelleen keskeistä rauhanprosessin menestymisen osalta; 6. Pyytää komissiota ja neuvostoa tähdentämään israelilaisille ja palestiinalaisille, että heidän osallistumisensa Euroopan ja Välimeren alueen konferenssiin on oivallinen tilaisuus sitoutua rauhanomaiseen alueelliseen yhdentymiseen; 7. Pitää myönteisenä Israelin päätöstä vapauttaa joitakin palestiinalaisia vankeja, mikä myös auttaa helpottamaan tilannetta, ja pyytää saman toimenpiteen toteuttamista myös muiden palestiinalaisten poliittisten vankien osalta; 8. On syvästi huolestunut Israelin hallituksen päätöksistä ottaa omistukseensa useita kymmeniä hehtaareja palestiinalaisille kuuluvaa maata Itä- Jerusalemissa tarkoituksenaan rakentaa sinne asuntoja osana asutuspolitiikkaa; arvioi, että tämä politiikka on vastoin Kairon sopimusten henkeä ja sisältöä ja että se muodostaa todellisen esteen rauhanprosessin toteuttamiselle; kehottaa sen vuoksi Israelin hallitusta tarkistamaan kyseistä päätöstä; 9. Tuomitsee jyrkästi kaikki terroristiteot ja pyytää kaikkia osapuolia pidättymään provokaatioista, jotka saattaisivat vaarantaa Lähi-idän rauhan ja alueen ihmisten rinnakkaiselon; 10. Pitää myönteisinä kaikkia presidentti Arafatin ilmaisuja, joissa hän sitoutuu ryhtymään ankariin toimiin rauhanprosessia vaarantavia terroristeja vastaan, ja toivoo pystyvänsä rohkaisemaan häntä pyrkimyksissä säilyttää järjestys hänen vallassaan olevilla alueilla ja samalla tuomitsee ne, jotka nostattavat vihaa ja väkivaltaa erityisesti Hamasiin ja islamilaiseen Jihadiin kuuluvien joukossa ja pyytää Euroopan unionia ja sen jäsenvaltioita painostamaan kaikin mahdollisin keinoin alueen hallituksia lopettamaan terroristien tukemisen; 11. Kehottaa puhemiestään välittämään tämän päätöslauselman neuvostolle, komissiolle, Israelin hallitukselle, Palestiinan viranomaisille ja arabimaiden järjestön pääsihteerille.